Magnus, von Gades gnadenn konigk des rykes Schwedenn vnd Norwegen vnnd des landes Slauen (= tho Schonen), allen den dussenn jegenwertigenn breff werden ansehenn vnnd lesenn jn dem Hernn ewige salicheyt. Merket an alle, dat wy im jar des Hernn dusent dreyhundert vnnd dreyvndeveertich, des frydags negest vor der borth der hilligenn junckfrowen Marien, mit den edlen mennernn Johann von Wydenn, Hynrick Loden vnnd Hynrick Lykes, wapendreger, vnnd Wennemer, rather tho Reuell, von wegenn aller vnnd jtzliker, de in Estlandt wonen, welcker landt thobehorth dem grothenn furstenn vnnd hernn Woldemar, konigh von Schwedenn (= Dennemark), vnsem allerleuestenn blothgewanthenn, ok der jennen, welck in der stadt Reuell wonen, als warhafftigenn vnd volmechtigen bodenn tho vns gesandt, hebben versönett vnnd vordregen in der wyse, de hir nha volgett: als thom erstenn, dat alle twist vnd thwidracht, zanck vnd vindtschop thuschenn vns vnd vnsern ryke von Sweden, vnse volck vnd alle vnse gonners, ridders vnnd gudemans, thwschen der stadt vnnd jnwoner des gemeltenn landes, allen vnnd itzlichenn vnnd ere gonners, gestillett vnnd neddergelecht vnnd gennzlickenn tho vergetunge gebracht, vnnd nummer vordann tho der gedechtnisse schollenn beropenn werdenn, eyn fast vnnd ware fride hebbenn ordinirt vnnd festigklichenn befestigett tho ewigenn tydenn tho duren; vtherhaluen dat de rechtenn, gesett vnnd fryheydenn vnsers slotes Wyburch in eren volle macht, als von olders gewonliken gewesenn is, fast schollen bliuen. Wen ouer ethliche [erer] edder ethlike von vnsen luden wedder de eyndracht desses fredes wedder de lude des gemeltenn Estlandes ethliche ouerdadt vnnd ouertretinge dede, welck Goth affkere, sodane ouertretinge schollenn dorch vns nha recht vnnd gesettenn manck den edlenn vnsers rykes gentzlich binnen eyn maenth des von der tydt, als sie vns vornunfftlichenn vnnd genochsam vorklaret vnnd tho kennen gegeuen, gedempett vnnd gentzlikenn neddergelecht werden; wan auer ethliche von den ludenn von Estlandt wedder vnse luede in ethlikenn dingenn ouertredenn, datsulue schall geliker wyse binnen eyn maenth von der tydt an dat den rechternn vnnd den bestenn dar ist tho kennen gegeuen, nha gesette vnnd recht manck den edlen in den lande gencklick (= gentzlick) geendigett werdenn vnd gestellett. Wen susz anders geschege, so werdenn wy doen vmb irlange vnsers rechten, dat vns aller nuttest dunkett. Vnder vnsem segell datum etc.